Bratislava 7. mája (TASR) - Návrh zákona o ochrane prírody a krajiny, ktorý patrí do štvorice doteraz neprijatých eurozákonov, by mala dnes opäť prerokovať Legislatívna rada vlády (LRV) a posunúť ho na rokovanie vládneho kabinetu. Prijatie návrhu zákona je nevyhnutné pre naplnenie záväzkov, ktoré vyplývajú z uzavretej kapitoly Životné prostredie v prístupovom procese SR do Európskej únie (EÚ).
Vláda však bude musieť vyriešiť šesť zásadných rozporov medzi rezortmi životného prostredia, pôdohospodárstva a hospodárstva. Ministerstvá sa nevedia dohodnúť napríklad na tom, či je potrebné žiadať výnimku na hromadný lov v národnom parku alebo či môžu byť mimovládne organizácie účastníkom konaní.
Legislatívci prerokujú aj návrhy viacerých medzivládnych dohôd. Ide o slovensko-macedónsku dohodu o leteckých dopravných službách, slovensko-českú dohodu o vnútrozemskej plavbe a slovensko-nemeckú dohodu o medzinárodnej cestnej osobnej a nákladnej doprave. Súčasťou programu bude i návrh na uzavretie Dohovoru o uľahčení prístupu k justičným orgánom v cudzine z 25. októbra 1980, návrh zákona o niektorých opatreniach v zahraničnom obchode a návrh zákona o osobitných postupoch pri vyrovnaní a nakladaní s niektorými pohľadávkami štátu a s niektorými pohľadávkami vybraných verejnoprávnych inštitúcií.